Lyfjafyrirtækið Alvogen hefur gert samkomulag um sölu á starfsemi fyrirtækisins í Mið - og Austur Evrópu til Zentiva Group . Salan er með fyrirvara um samþykki samkeppnisyfirvalda í Evrópu en búist er við að viðskiptin gangi formlega eftir á fyrsta ársfjórðungi 2020 . Kaupverðið fæst ekki uppgefið en samkvæmt frétt Reuters frá því í apríl í fyrra var starfseminn metin á um milljarð bandaríkjadala . „ Starfsemi okkar í Mið - og Austur Evrópu hefur verið einstaklega farsæl og því verður eftirsjá eftir góðum samstarfsmönnum sem nú verða í lykilhlutverki hjá sameinuðu félagi , “ sagði Róbert Wessman , forstjóri Alvogen , við Mannlíf . Hann sagði áherslur Alvogen á næstu árum aukinn vöxt í Asíu og auknar áherslur á líftæknilyf . Alvogen selur um 200 lyf á 14 mörkuðum í Mið - og Austur Evrópu og rekur stóra lyfjaverksmiðju og þróunarsetur í Rúmeníu . Helstu markaðssvæði fyrirtækisins eru Rússland , Rúmenía , Búlgaría og Ungverjaland . Í tilkynningu um viðskiptin kemur fram að við söluna fari um 1.000 starfsmenn Alvogen CEE yfir til Zentiva en fyrirtækið telur fyrir um 3.000 starfsmenn . Zentiva er í eigu fjárfestingafyrirtækisins Advent , sem keypti fyrirtækið af lyfjarisanum Sanofi í fyrra . Zentiva hefur verið í örum vexti á þessu ári og m.a. eignast lyfjafyrirtækin Solacium í Rúmaníu og Creo í Bretlandi , auk þess að kaupa framleiðslueiningu í Ankleshwar á Indlandi af Sanofi . Alvogen og systurfyrirtækið Alvotech reka hátæknisetur innan Vísindagarða Háskóla Íslands . Hjá fyrirtækjunum starfa um 400 vísindamenn og sérfræðingar . Samkvæmt heimildum Mannlífs mun fyrirhuguð sala ekki hafa áhrif á þá starfsemi .